Ministarstvo zdravstva oglasilo se o slučaju Specijalističke ordinacije obiteljske medicine Goran Jusup u Obrovcu, te izvijestilo kako je slijedom zaprimljene pritužbe pacijenata obavijestilo Hrvatski zavod za zdravstveno osiguranje, budući je riječ o ugovornom subjektu HZZO-a.

Također, budući da je izdavanje, kao i oduzimanje dozvole za rad u nadležnosti Hrvatske liječničke komore, o istom je Ministarstvo zdravstva izvijestilo i navedenu komoru.

'Sukladno svom djelokrugu rada, HZZO je u dva navrata obavio kontrolu izvršavanja ugovornih obveza u navedenoj ordinaciji. Po izvršenoj prvoj kontroli u studenom 2018.g. utvrđene su nepravilnosti te je izrečena mjera u cilju ispravljanja istih.

U ponovljenoj kontroli u siječnju 2019. g. HZZO je utvrdio kako ugovorni subjekt nije ispravio nepravilnosti te je pokrenuo postupak raskida ugovora, slijedom čega je donesena odluka kojom se ugovor raskida s 30. travnjem 2019. godine.

Ministarstvo zdravstva će dodatno uputiti i zdravstvenu inspekciju s ciljem utvrđivanja svih okolnosti ovog slučaja. Po prikupljanju svih podataka i utvrđenom stanju, Ministarstvo zdravstva će poduzeti mjere iz svoje nadležnosti', stoji u službenom priopćenju Ministarstva.

Na slučaj dr. Gorana Jusupa reagirali su i iz Hrvatske udruge ugovornih ordinacija, čije priopćenje za javnost prenosimo u cijelosti:

'Sa zgražanjem pratimo javno razapinjanje kolege obiteljskog liječnika koji očito ima problem. Koliko pacijenata svatko od nas u obiteljskoj medicini drži na bolovanju, godinama, i pokušavamo ga svim svojim snagama i umijećima osposobiti i vratiti na radno mjesto. To kod nekih traje par dana, ali kod nekih i godinama!

Takvi ljudi imaju pravo na pomoć medicinske znanosti i zdravstvenog sustava pa ne vidimo ni jedan racionalni razlog zašto to pravo nema bolestan liječnik? Kako to da ni Dom zdravlja ni HZZO po ustaljenom djelovanju nezainteresiranog i otuđenog sustava nisu uvidjeli da se nešto loše događa budući da je veliki broj pacijenata mjenjao izabranog liječnika?

Po upošljavanju nove medicinske sestre liječnik je u obvezi to prijaviti HZZO-u, je li itko tu prijavu provjerio?

Svatko ima pravo na bolest i svu moguću pomoć pri liječenju pa i naš kolega, te osuđujemo nehumano, diskriminirajuće i ponižavajuće postupanja medija, kolegica i kolega i HLK.

Stoga tražimo ispriku i odgovornost svih neodgovornih koji su navedenu tragičnu situaciju prikazivali u ružnom i nehumanom ozračju. Liječnici su samo ljudi i imaju pravo na zdravlje, ali i na bolest, poručuje u ime HUUGO predsjednica Udruge Josipa Rodić, liječnica obiteljske medicine i akupunkturistica.